2หุ้นโภคภัณฑ์หวังปีหน้าฟื้น
AGE-KBSคาดศก.โลกดีขึ้น ปรับกลยุทธ์ลดต้นทุนเพิ่มลูกค้า
21 ส.ค. 2555

AGE-KBSคาดศก.โลกดีขึ้น ปรับกลยุทธ์ลดต้นทุนเพิ่มลูกค้า
AGE-KBS 2 บริษัทโภคภัณฑ์หวังปีหน้าฟื้นตามเศรษฐกิจโลก ส่วนปีนี้เร่งปรับกลยุทธ์ลดต้นทุนขยายลูกค้าเพิ่มมูลค่าสินค้า
นายสมยศ ฐิติสุริยารักษ์ ประธานเจ้าหน้าที่บริหารด้านการเงิน และผู้ช่วยกรรมการผู้จัดการอาวุโสสายงานบริหาร บริษัท เอเชีย กรีน เอนเนอจี (AGE) เปิดเผยว่า ปี 2556 อุตสาหกรรมถ่านหินน่าจะกลับมาดีขึ้นตามการฟื้นตัวของเศรษฐกิจโลก เนื่องจากหลายประเทศจะต้องมีนโยบายให้เศรษฐกิจมีการเติบโตให้ได้ 
นอกจากนั้น ขณะนี้เริ่มเห็นราคาถ่านหินเคลื่อนไหวทรงตัวที่ระดับ 85-90 เหรียญสหรัฐต่อตัน ซึ่งเทียบกับครึ่งปีแรกที่มีความผันผวนมากจากที่ราคา 110 เหรียญสหรัฐต่อตัน มาอยู่ที่ 80 เหรียญสหรัฐต่อตัน 
อย่างไรก็ตาม บริษัทได้ปรับกลยุทธ์เพื่อรอจังหวะความต้องการถ่านหินกลับมาฟื้นตัวด้วยการขยายฐานลูกค้าใหม่ ซึ่งปัจจุบันมีลูกค้าจากจีนถึง 15-16 ราย เทียบกับปีก่อนมีเพียง 2-3 ราย ส่วนที่อินเดียก็สามารถหาลูกค้าเพิ่มเป็น 4-5 ราย จากเดิมมีเพียง 1 ราย
ขณะเดียวกัน คลังสินค้าที่ จ.พระนครศรีอยุธยา เริ่มใช้ได้ตั้งแต่ไตรมาส 3 ซึ่งจะช่วยลดต้นทุนค่าขนส่งได้ถึง 3% หรือประหยัดต้นทุนได้ถึง 100 บาทต่อตันได้ ปัจจุบันต้นทุนขนส่งคิดเป็น 35% ของต้นทุนทั้งหมด 
อย่างไรก็ตาม บริษัทจะปรับลดการเติบโตของรายได้และปริมาณการขายถ่านหินปีนี้ลง จากเดิมมองว่ารายได้ปีนี้จะอยู่ที่ 6,700-7,000 ล้านบาท หรือเติบโต 40% จากปีก่อนที่ 5,273 ล้านบาท โดยครึ่งปีแรกทำได้ 2,291 ล้านบาท ขณะที่เป้าหมายปริมาณขายถ่านหินที่ 2.8 ล้านตัน จากครึ่งปีแรกทำได้ 9 แสนตัน
“มั่นใจว่ารายได้และปริมาณการขายปีนี้จะมากกว่าปีก่อนที่ทำได้ 1.97 ล้านตัน และในครึ่งปีหลังน่าจะฟื้นตัวจากครึ่งปีแรกที่มีผลขาดทุน 142 ล้านบาทได้ จากที่บริษัทมีต้นทุนการบริหารที่น้อยลงและทิศทางราคาถ่านหินเริ่มทรงตัว” นายสมยศ กล่าว
สำหรับแผนการซื้อเหมือง 23 แห่ง ที่อินโดนีเซีย คาดว่าจะสามารถหาซื้อได้ภายในปี 2558 ซึ่งหากเหมืองที่มีปริมาณสำรอง 10-20 ล้านตัน คาดว่าใช้เงินสดที่บริษัทได้จากการเพิ่มทุนเพียงพอ แต่ถ้าเหมืองที่มีปริมาณมากกว่านี้อาจต้องกู้เงินจากธนาคาร ปัจจุบันมีอัตราหนี้สินต่อทุน (ดี/อี) 1.78 เท่า
ด้านนายอิสสระ ถวิลเติมทรัพย์ กรรมการ บริษัท น้ำตาลครบุรี (KBS) เชื่อว่าอุตสาหกรรมน้ำตาลใกล้ถึงจุดที่แนวโน้มดีขึ้น เพราะขณะนี้บราซิลซึ่งเป็นผู้ส่งออกน้ำตาลอันดับ 1 ของโลกไม่มีการขยายพื้นที่ปลูกอ้อยใหม่ 
นายอิสสระ คาดว่าปี 2556 กำไรสุทธิจะเพิ่มขึ้นได้ 5-15% จากปีนี้ที่คาดว่ากำไรสุทธิจะทำได้ใกล้เคียงกับปีก่อนที่ 800 ล้านบาท
ด้านผลการดำเนินงานงวด 6 เดือนแรกปีนี้ KBS มีกำไรสุทธิ 550 ล้านบาท ลดลงประมาณ 16% เทียบกับระยะเดียวกันปีก่อนกำไรสุทธิ 659 ล้านบาท และบริษัทประกาศจ่ายเงินปันผลระหว่างกาลหุ้นละ 0.20 บาท